SET ปิดเช้าลบ 3 จุด รับแรงขายกลุ่มพลังงาน หวั่น “โอเปกพลัส” เพิ่มการผลิต
SET ปิดเช้าลบ 3 จุด รับแรงขายทำกำไรกลุ่มพลังงาน หลังจากนักลงทุนกังวลผลการประชุมกลุ่มโอเปกพลัสวันนี้อาจเพิ่มกำลังการผลิตน้ำมัน บ่ายนี้อาจมีโอกาสย่อตัวหลังไม่ผ่าน 1,643 จุดและแรงขายหุ้นพลังงานกดดันด้วย ให้แนวรับ 1,630 จุด แนวต้าน 1,643 จุด
1 ก.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้เคลื่อนไหวกรอบแคบ แรงซื้อลักษณะกระจุกตัวตามหุ้นที่มีปัจจัยเฉพาะโดยเฉพาะ บริษัท ซีพี ออลล์ จำกัด (มหาชน) หรือ CPALL, บริษัท สยามแม็คโคร จำกัด (มหาชน) หรือ MAKRO, บริษัท ยู ซิตี้ จำกัด (มหาชน) หรือ U จากประเด็นการปรับโครงสร้างธุรกิจ ขณะที่มีแรงขายทำกำไรในกลุ่มพลังงาน หลังจากนักลงทุนกังวลผลการประชุมกลุ่มโอเปกพลัสวันนี้อาจเพิ่มกำลังการผลิตน้ำมัน แต่ไม่ว่าราคาน้ำมันจะทรงตัวหรือปรับตัวลดลงก็เป็นบวกต่อกลุ่มปิโตรเคมี แนะ บริษัท ปูนซิเมนต์ไทย จำกัด (มหาชน) หรือ SCC 
โดยภาพตลาดหุ้นวันนี้ไม่ผ่าน 1,643 จุด หลังขึ้นไปชนระดับ 1,646 จุดแต่ย่อตัวลงมา ทำให้มีโอกาสย่อตัวลงได้อีก มองแนวโน้มในช่วงบ่ายนี้เคลื่อนไหวในกรอบ อาจมีแรงขายกลุ่มพลังงานออกมากดดันตลาด ภาพตลาดระยะสั้นไม่มีปัจจัยบวกหรือลบชัดเจน อย่างไรก็ดีมองว่าดัชนีเคลื่อนไหวในกรอบ 1,620 – 1,650 จุด ไม่ได้มีผลด้านจิตวิทยาให้มีการเก็งกำไรในเชิงบวกมากนัก
อย่างไรก็ดีพร้อมให้แนวรับที่ 1,630 จุด แนวต้านที่ 1,643 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 5,868.95 ล้านบาท ปิดที่ 66.00 บาท เพิ่มขึ้น 1.00 บาท
MAKRO มูลค่าการซื้อขาย 5,435.55 ล้านบาท ปิดที่ 48.00 บาท เพิ่มขึ้น 6.00 บาท
U มูลค่าการซื้อขาย 2,539.56 ล้านบาท ปิดที่ 1.39 บาท เพิ่มขึ้น 0.29 บาท
DELTA มูลค่าการซื้อขาย 2,435.52 ล้านบาท ปิดที่ 630.00 บาท เพิ่มขึ้น 46.00 บาท
BBL มูลค่าการซื้อขาย 2,004.89 ล้านบาท ปิดที่ 114.50 บาท เพิ่มขึ้น 0.50 บาท
 
 